**«Чăваш ачи чăвашах» республика шайĕнчи V-мĕш фестивалĕн**

**положенийĕ**

**1. Пĕтĕмĕшле калани**

1.1. Çĕнĕ чăваш çырулăхне туса хунăранпа 150 çул çитнине халалланă «Чăваш ачи чăвашах» республика шайĕнчи V-мĕш фестивале (малалла – Фестиваль) пуçараканĕ тата йĕркелекенĕ Чăваш Республикин вĕренӱ тата çамрăксен политикин министерствин хушма професси вĕренĕвĕн *«*Чăваш Республикин вĕренӱ институчĕ» Чӑваш Республикин бюджет учрежденийĕ (малалла – Чăваш Республикин вĕренÿ институчĕ) тата Чăваш Республикин Муркаш районĕнчи «А.Г. Николаев ячĕллĕ Калайкасси пĕтĕмĕшле пĕлÿ паракан вăтам шкулĕ» пĕтĕмĕшле пĕлÿ паракан муниципалитет бюджет учрежденийĕ (малалла – Калайкасси шкулĕ).

1.2. Фестиваль – пĕтĕмĕшле пĕлÿ паракан тĕп/вăтам шкулсенче чăваш чĕлхипе культурине аталанма пулăшмалли, вĕрентекенсен опытне сармалли мел.

**2. Тĕллевĕпе задачисем**

**Тĕллевĕ –** чăваш шкулĕсенче тăван чĕлхепе культурăна аталантарасси.

**Задачисем:**

* Чăваш Республикин чĕлхесем çинчен калакан саккунĕпе килĕшÿллĕ пур вĕрентекене те уроксене чăвашла ирттерме хавхалантарасси;
* ачасене тăван халăх йăли-йĕркине тытса пыма хăнăхтарасси;
* шкул ачисен тăван халăх чĕлхипе литературине, историпе культурине вĕренес кăмăлне çĕклесси.

# **3. Фестиваль ăмăртăвĕсем**

3.1. **«Савăнатăп эп чăваш пулнишĕн»** (шкул çулне çитмен ачасем тата шкулта вĕренекенсем чăваш халăхĕн пĕр-пĕр йăлине кăтартса параççĕ);

3.2. **«Вĕрентетпĕр чăвашла»** (чăваш чĕлхи предметне вĕрентмен учительсем хутшăнаççĕ, чăвашла уроксем кăтартаççĕ).

**4. Хутшăнакансем**

4.1. **«Савăнатăп эп чăваш пулнишĕн»** ăмăртăва Чăваш Республикин шкулчченхи вĕренÿ организацийĕсен тата пĕтĕмĕшле пĕлÿ паракан тĕп/вăтам шкул ушкăнĕсем хутшăнаççĕ.

4.2. **«Вĕрентетпĕр чăвашла»** ăмăртăва шкулсенче чăваш чĕлхипе литератури предметне вĕрентмен учительсем хутшăнаççĕ.

# **5. Фестиваль йĕрки**

5.1. Фестиваль 2021 çулхи авăн-юпа уйăхĕсенче инçет мелпе иртет.

5.2. Фестивале хутшăнакансен юпа уйăхĕн 21-мĕшĕччен chavashachi\_21@mail.ru электрон адреспа ярса памалла:

1. Фестивале хутшăнассине пĕлтерни;
2. чăваш йăли-йĕркине е вĕрентекен урокне ÿкерсе илнĕ 10-15 минутлăх видеоролик.

**6. Ăмăрту уйрăмлăхĕсем:**

# 6.1. **«Вĕрентетпĕр чăвашла» ăмăрту.** «Вĕрентетпĕр чăвашла» ăмăртура 5-11 классенче чăваш чĕлхи предметне вĕрентмен учительсем уçă уроксем кăтартаçĕ.

Конкурсра хутшăнакансен ĕçне жюри членĕсем çак критерисемпе хаклаççĕ: урока йĕркеленине, темăна кăсăклă пама пултарнине, тăван халăх историйĕпе культурине урок темипе çыхăнтарма пĕлнине, вĕрентекен пуплевĕн пахалăхне, чăвашла тĕрĕс те таса калаçма пултарнине, урокра тĕрлĕ меслетпе мелпе усă курма, ачасене хавхалантарса ĕçлеттерме пĕлнине шута илеççĕ.

6.2. **«Савăнатăп эп чăваш пулнишĕн» ăмăртура** ачасем чăваш халăхĕн пĕр-пĕр йăли-йĕркине кăтартса параççĕ.

Конкурса шкул çулне çитмен ачасен тата кĕçĕн классенче вĕренекен ачасен ушкăнĕ хутшăнать. Ушкăнра 7 ачаран ытла пулмалла мар. 7-10 минут хушшинче чăваш халăхĕн пĕр-пĕр йăлине кăтартса памалла. Жюри членĕсем ачасем тĕрĕс те илемлĕ калаçма пĕлнине, хăйсене сцена çинче тивĕçлĕ тытнине, ачасен тумĕпе йăла-йĕрке содержанийĕ килĕшсе тăнине хаклаççĕ.

# **7. Фестиваль пĕтĕмлетĕвĕ**

7.1. Фестиваль пĕтĕмлетĕвĕпе чÿк уйăхĕн 1-мĕшĕ хыççăн Чăваш Республикин вĕренÿ институчĕн сайтĕнче <http://gov.cap.ru/?gov_id=121>адреспа паллашма пулать.

7.2. Фестивале хутшăнакансене пурне те ĕнентерÿ хучĕ (сертификат) параççĕ.

7.3. Çĕнтерÿçĕсене диплом парса хавхалантараççĕ.

7.4. Фестиваль ăмăртăвĕсене хутшăнакансен автор прависене Раççей законĕсене пăхăнса хÿтĕлеççĕ.